Po hokejovovom šampionáte v Rusku majú slovenskí fanúšikovia, diváci či poslucháči RTVS ďalšiu možnosť na hodnotenie komentátorov. Tentoraz je to tím okolo Marcela Merčiaka a ich výkony počas futbalového EURO 2016 vo Francúzsku.
RTVS dala v spolupráci so systémom Staffino prvýkrát možnosť spätnej väzby k práci komentátorov už počas MS v hokeji. Svoje pripomienky, prípadne pochvaly však fanúšikovia môžu posielať cez web alebo aplikáciu Staffino už aj počas EURO 2016. Reagovať na ne bude opäť športová redakcia RTVS.
Hodnotiť sa dá aj na webe www.staffino.sk/futbal2016
"Vážime si názory našich divákov a poslucháčov a sme pripravení čeliť ich kritike, samozrejme veríme, že športoví priaznivci naše úsilie aj ocenia," povedal ešte pred MS v hokeji šéf športovej televíznej redakcie RTVS Marcel Merčiak, ktorý je teraz jedným z hodnotených komentátorov, keďže jeho špecialitou je práve futbal.
Komentovať zápasy v televízii budú Marcel Merčiak, Ľuboš Hlavena a Tomáš Košec. Ich spolukomentátormi budú bývalý reprezentant Marián Zeman a odborník Ladislav Borbély. V rozhlase zápasy komentujú Vladimír Pančík a Martin Šeďo. V televíznom štúdiu sa budú diváci stretávať so skupinou Pavol Gašpar, Ján Hudok, Ján Žgravčák, Dominika Komrhelová a Oľga Hamadejová.
Všetci diváci a fanúšikovia, ktorí pošlú aspoň jedno hodnotenie, sa zúčastnia súťaže o skvelé ceny s logom RTVS – vejáre, farbičky pre deti, tričká, USB kľúče a USB autoadaptéry.
Ako je známe, EURO 2016 trvá od 10. júna do 10. júla 2016. Všetky duely bude RTVS prenášať aj na webe futbal.rtvs.sk, kde sú dostupné aj podrobné informácie o športovom podujatí.